# **Prosedyrar for prøveførelesing og disputas (doktorgradsprøva)**

Når opplæringsdelen og den vitskaplege avhandlinga til ph.d.-kandidaten er godkjent, er det klart for doktorgradsprøva som er eit siste steg på vegen mot tildeling av ein doktorgrad ved NMBU. Doktorgradsprøva består av ei prøveførelesing over eit oppgjeve emne og offentleg disputas. Komiteen skal vere til stades og bedøme prøveførelesing og disputas.

**Både prøveførelesing og disputas må vere godkjent for å bestå doktorgradsprøva og bli tildelt ph.d.-graden.**

Førebuingar til disputasen
På sjølve disputasdagen bør ph.d.-kandidaten (frå no av kalla kandidaten), bedømingskomiteen og disputasleiar møtast ca. ein halv time før disputasen startar. Denne tida brukast til å gå gjennom korleis prøveførelesinga og disputasen vil gå føre seg. Vi rår til at kandidaten besøkjer disputasrommet på førehand for å teste at alt utstyret fungerer.

# PrøveførelesingFøremålet med prøveførelesinga er at kandidaten skal dokumentere evna si til å tileigne seg kunnskapar ut over temaa til avhandlinga og evnene til å formidle desse i ein førelesings­situasjon. Tema for oppgjeve emne skal difor ikkje hentast frå sentrale problemstillingar i ph.d.-arbeidet. Prøveførelesinga skal vare i 45 minutt og haldast på det språket som er avtalt med fakultet på førehand (vanlegvis engelsk). Det faglege nivået på førelesinga skal tilpassast som ei førelesing til masterstudentar eller studentar i sluttfasen av ei femårig profesjonsutdanning.

Tema for prøveførelesinga (oppgjeve emne) blir bestemt av bedømingskomiteen og blir sendt til kandidaten per e-post 10 arbeidsdagar før disputasdatoen. Når kandidaten har motteke tittelen på prøveførelesinga, er det tilrådd å konferere med rettleiarar eller andre i fagmiljøet korleis ein skal forstå tittelen og korleis førelesinga skal avgrensast og disponerast.

Prøveførelesinga blir vanlegvis halde same dag som disputasen. Bedømingskomiteen vurderer prøveførelesinga etter følgjande moment:

* Ph.d.-kandidaten sitt val av bakgrunnsmateriale / litteratur
* Struktur/organisering av førelesinga
* Forståing og modenheit
* Presentasjonsteknikk, inklusiv bruk av visuelle hjelpemiddel
* Tidsramma på 45 minutt (prøveførelesinga må ikkje vere for kort/ lang)

Avvik frå desse momenta kan føre med seg at prøveførelesinga blir underkjent/ ikkje godkjent.

**Om prøveførelesinga ikkje blir godkjend:**

Om prøveførelesinga ikkje blir godkjend kan disputasen ikkje gjennomførast. I slike tilfelle må kandidaten halde ei ny prøveførelesing, over nytt oppgjeve tema bestemt av komiteen (§19-2 i ph.d.-forskrifta).

Disputas
Kandidaten skal presentere og forsvare arbeidet sitt i ein offentleg disputas, og må bestå denne for at doktorgradsprøva skal vere bestått.

Disputasen skal vere ein fagleg diskusjon mellom opponentar og kandidat når det gjeld problemformuleringar, metodisk, empirisk og teoretisk grunnlag, dokumentasjon og framstillingsform. Opponentane legg gjerne spesiell vekt på å få etterprøvd haldbarheita av viktige konklusjonar som kandidaten har trekt i arbeidet sitt. Problemstillingane som opponentane vel å forfølgje, treng ikkje vere avgrensa til dei som er omtalte i fråsegna til komiteen om avhandlinga. Kandidaten kan difor få spørsmål frå heile avhandlinga, både frå innleiingskapittelet («kappa») og frå dei ulike artiklane. Dei to opponentane tek vanlegvis for seg ulike delar av avhandlinga, til dømes ulike artiklar, men arbeidsfordelinga mellom opponentane varierer. Den tredje medlemen i komiteen (koordinatoren frå NMBU) deltek til vanleg ikkje aktivt under disputasen.

Kandidaten bør lese innstillinga/rapporten til komiteen nøye før disputasen. I tillegg til at komiteen i rapporten sin gjev ei generell fråsegn om kor vidt dei finn avhandlinga akseptabel for forsvar, kommenterer dei vanlegvis sterke og svake sider ved avhandlinga. Desse problemstillingane er svært relevante å ta opp under disputasen.

Prosedyre for disputas
Leiaren for disputasen, bedømingskomiteen og kandidaten går i prosesjon inn, leiaren går opp på podiet medan dei andre set seg. Leiaren opnar disputasen, gjer kort greie for innleveringa og bedøminga av avhandlinga og vurderinga av prøveførelesinga, og orienterer om det som skal skje.

Kandidaten går så fram og gjer greie for meininga med og resultata av det vitskaplege arbeidet, inkludert betydninga av arbeidet og dei resultata som er oppnådde. Tilrådd lengde på presentasjonen er ca. 30 minutt.

Når kandidaten er ferdig med presentasjonen startar opponentane si utspørjing av kandidaten. Vanlegvis innleiar førsteopponenten i utspørjinga, medan andreopponenten avsluttar ho.

Andre tilstadeverande som ønskjer å delta i drøftinga, må under disputasen gje melding om dette til leiaren av disputasen før andreopponenten får ordet. Kvar opponent brukar gjerne inntil ein time på utspørjinga, men dette varierer. Normalt varar heile seremonien mellom to og tre timar. Korleis første- og andreopponent fordelar arbeidet seg imellom kan også variere.

Etter at siste opponent har sett seg, får kandidaten høve til å takke, og disputasleiar avsluttar disputasen. Disputasleiaren, opponentane og kandidaten forlét lokalet i prosesjon.

Doktorgradsmiddag
Same dag som disputasen er halden kan kandidaten velje å halde eit arrangement (middag eller anna) der disputasleiar, bedømingskomité og rettleiarar blir inviterte. I tillegg kan familie, vener og kollegaar inviterast. Kostnader til eit slikt arrangement kan trekkast frå på skatten. Les meir om dette på [nettsidene til skatteetaten](http://www.skatteetaten.no/no/Person/Selvangivelse/Fradrag/Andre-fradrag/Fradrag-for-kostnader-til-doktorgrad/).